
Om denne boka

I arbeidet med å løyse, redusere og førebygge sosiale problem er sosialt arbeid retta mot både individ og samfunn. Profesjonen sitt samfunnsmandat omfattar både hjelp og kontroll. Dette gjer at kvardagen til sosialarbeidarar ofte inneber etiske problemstillingar og vanskelege val. Nokre val er vi fornøgde med, men andre ville vi kanskje gjort annleis om vi hadde fått høve til å tenke oss om. Denne boka handlar om korleis sosialarbeidarar kan finne fram til best mogleg handlingsval når situasjonar blir vanskelege og tvilen melder seg – slik at folk får hjelp og innbyggarane får tillit til profesjonen.

Første del av boka gjer greie for profesjonsetikk generelt, for etiske nøkkelomgrep, teoriar og tenkemåtar. Her blir også metodar og framgangsmåtar for etisk refleksjon presenterte. Andre del av boka tar for seg profesjonsetiske tema for sosialarbeidarar spesielt. Her blir forholdet mellom etikk, juss og politikk drøfta, og spennet mellom det beste for brukaren og oppdraget frå samfunnet blir analysert. Boka presenterer fleire aktuelle case og viser korleis ein kan arbeide med etisk refleksjon for å komme fram til gode handlingsval i desse situasjonane.


INGRI-HANNE BRÆNNE BENNWIK, TURID MISJE OG EINAR AADLAND

Profesjonsetikk i sosialt arbeid

Forord

Profesjonsetikk i sosialt arbeid dreier seg om sosialarbeidaren sitt møte med menneske og omgivnadene dei er ein del av, i komplekse og ofte fleirtydige situasjonar der det ikkje alltid finst klare svar på korleis ein skal handle og prioritere. I arbeidet med å løyse, redusere og førebygge sosiale problem rettar sosialarbeidarar merksemd mot både individ og samfunn, og dette får også konsekvensar for kva for nokre profesjonsetiske problemstillingar som er særleg viktige for sosialarbeidaren.

Vidare er samfunnsmandatet til sosialt arbeid todelt. På den eine sida pliktar sosialarbeidaren å vareta individet sine rettar, utøve profesjonell hjelp og vise solidaritet med individ og grupper i sårbare livssituasjonar. På den andre sida skal sosialarbeidaren forvalte ressursane til fellesskapet og bidra med samfunnsmessig styring og kontroll. Dette doble samfunnsmandatet kjenner vi som spenningsfeltet hjelp og kontroll. Sosialarbeidarar må vere særleg bevisste på korleis den makta ein har i kraft av yrkesrolla, speler seg ut i kontakten med menneske i sårbare livssituasjonar. Etisk kompetanse er å kunne identifisere etiske problemstillingar, å kunne reflektere over dei og til sist å kunne handtere dei i praktisk handling.

Profesjonsetikken handlar derfor om både store og små problemstillingar i yrkespraksisen. Eitt svar på spørsmålet om korleis ein skal handtere utfordringar i det sosiale arbeidet, er at «vi har lover, profesjonsetiske dokument, fagkunnskap og gode rutinar som viser kva ein skal gjere i slike situasjonar». Men det er ikkje nok, og på langt nær ei fullstendig liste over alt det som påverkar sosialarbeidaren sine vurderingar og faktiske handlingar. Det finst ei omfattande sky av uformelle reglar, oppskrifter for god folkeskikk og sterke moralske forventningar som har stor innflytelse på kva og korleis ein handlar. Dette «tillegget» av allmenne verdiar og sosiale normer kan skape forvirring – noko som er tydeleg når ein ser kor forskjellig sosialarbeidarar handlar og oppfører seg i elles «like» situasjonar – men er også ein ressurs å bygge på for å nå fram til målet: godt skjønn og kloke vurderingar. I denne boka ønsker vi å vise kor viktig fortolkinga av situasjonen er, kor avgjerande refleksjonen over verdiar, maktog samfunnsstrukturar og handlingsalternativ er, og korleis dette legg grunnlaget for å handtere situasjonen i praktisk handling.

Profesjonsetikken har derfor til sjuande og sist tre mål: å gi menneske forsvarleg hjelp, å sørge for å bygge tillit til utøvinga av sosialt arbeid i befolkninga og å bevare sjølvrespekten hos den enkelte sosialarbeidaren. At brukarar, kollegaer, det tverrfaglege arbeidsfellesskapet og storsamfunnet har tillit til sosialarbeidarar, er avgjerande. Og sosialarbeidarar som kan stå inne for dei handlingane dei utfører i arbeidet sitt, er gjerne fagleg og etisk reflekterte sosialarbeidarar.

Etisk refleksjon kan gjerast på mange måtar og utførast på mange nivå. For å utvikle ferdigheit og kompetanse i etisk refleksjon treng ein å prøve seg over tid på praktisk etisk refleksjon i konkrete etiske dilemma. Sidan all ferdigheitsutvikling krev øving, er det spelt inn ein film som viser korleis etisk refleksjon etter metoden «Mitt dilemma» kan sjå ut i praksis. Metoden er presentert i kapittel 5, og filmen kan sjåast på YouTube under tittelen Profesjonsetikk. Etisk refleksjon i praksis.

Kapittel 1–5 er skrivne av Einar Aadland. Her kan du lese om fundamentet og bakgrunnen for profesjonsetikken og metodar til å handtere etiske problemstillingar. Kapittel 6–11 er skrivne av IngriHanne Brænne Bennwik og Turid Misje. Desse kapitla handlar om profesjonsetikk i fagleg praksis; utvikling av profesjonsetikken, grunnleggande verdiar som faget forvaltar, etiske problemstillingar ein kan møte i yrkeskvardagen, og forskingsetikk.

Vi vil takke fagpersonar og kollegaer som har bidratt med kloke og konstruktive innspel. Kathrine Haugland Martinsen og Grete Sælid må takkast spesielt. Ei særskild takk går også til Nils Gilje for nyttige og innsiktsfulle kommentarar og Samlagets Beate Homlong for hennar støtte, grundige gjennomlesingar og innspel og faste og samtidig tolmodige leiing av skriveprosjektet.

Scenario

Jonathan er sosionom og jobbar i ein ideell organisasjon som driv eit dagope tilbod for menneske med psykiske helseutfordringar i ein liten norsk bykommune. Mange av brukarane av staden har også ei rusavhengigheit, og dei fleste er godt vaksne menn. Ein dag nær stengetid kjem ei ung kvinne, Celina, innom. Jonathan får henne i tale, og dei snakkar saman over ein kopp kaffi. Det viser seg at Celina er nokre dagar unna å fylle 19 år, at ho har vore i byen i nokre veker, og at ho i den perioden har budd hos ein av mennene som bruker staden Jonathan jobbar ved, Ove.

Celina kjem frå ein annan del av landet. Ho vil ikkje fortelje så mykje meir om bakgrunnen sin eller korleis det kom til at ho har budd hos Ove, enn at ho ikkje vil ha kontakt med foreldra sine, at ho hadde noko oppfølging frå barnevernet fram til ho fylte 18 år, og at Jonathan ikkje får lov til å kontakte nokon på heimplassen hennar – verken familie, venner eller hjelpeapparat. Ho fortel at Ove ikkje vil la henne bu hos han lenger etter at ein av naboane hans kom innom og tilbaud Celina amfetamin mens han var ute. Celina har ikkje prøvd andre rusmiddel enn alkohol, og Ove vil ikkje ha ansvaret for at så skjer. Han fortalde Celina om staden Jonathan jobbar ved, og sa ho kunne gå hit for å få hjelp. Celina seier at ho ikkje kjenner andre enn Ove i byen, og at ho ikkje anar kvar ho skal sove i natt. Naboen til Ove gav henne telefonnummeret sitt, men ho har ikkje lyst til å spørje han. Ho verkar etter kvart meir villig til å snakke med Jonathan om situasjonen sin og planar framover, men sidan det no også nærmar seg NAV si stengetid, vurderer Jonathan at han må prioritere å kontakte dei for å sikre at Celina har ein trygg stad å sove i natt.

Jonathan har gjennom samarbeid om andre brukarar god kontakt med kommunen sitt NAV-kontor. Etter litt fram og tilbake seier sosionomen han snakkar med der, at dei kan innvilge ei natt på den lokale campingplassen, som er det einaste midlertidige butilbodet kommunen har tilgang til etter at den kommunalt drivne døgnovernattinga vart lagd ned førre året for å spare utgifter i eit trongt kommunebudsjett. Dagen etter må Celina kontakte NAV-kontoret i heimkommunen sin om ho vil ha meir hjelp. Både Jonathan og Celina er letta over at det vart ei løysing på situasjonen, i alle fall på kort sikt, og Jonathan overlèt stenginga av tiltaket til kollegaene sine mens han køyrer Celina til campingplassen som ligg litt utanfor sentrum. I det Celina stig ut av bilen, stivnar ho til og byrjar å skjelve i heile kroppen. Ho stirar på ein mann som sit utanfor ei av campingvognene. Ho set seg inn i bilen att og seier at her kan ho ikkje vere, men vil ikkje fortelje Jonathan kvifor ho er så redd. Ho ser rett på Jonathan og spør om ho ikkje kan overnatte hos han? Det er jo berre snakk om ei natt. Alternativet hennar er å kontakte naboen til Ove, det kjem ikkje på tale for henne å sove her.

Jonathan sin spontane tanke er at det er heilt utelukka å ta med seg Celina heim til toromsleilegheita han deler med sambuaren sin, og la henne overnatte. Utan at han har alt av lover og reglar klart for seg, er han nokså sikker på at det vil bryte med opptil fleire av dei. Både tiltaket han jobbar ved, og NAV-kontoret er no stengde for dagen, og når han prøver å ringe leiaren sin privat, tar ho ikkje telefonen.

Jonathan er no veldig usikker på kva som er rett å gjere. Skal han prøve å overtale Celina til å overnatte ein stad der ho openbert kjenner seg svært utrygg? Skal han be henne kontakte naboen til Ove? Skal han køyre henne tilbake til sentrum og seie at det ikkje er noko meir han kan gjere for henne før arbeidsdagen hans startar att i morgon? Han byrjar å lure på om det er så sikkert at det mest uetiske handlingsvalet er å la Celina overnatte hos han og sambuaren den kommande natta.


Innleiing

Av og til kjem ein i tvil – alvorleg tvil. Skal du varsle leiinga om mistanken din om at ein kollega er rusa på jobb, skal du irettesette ein kollega som skjeller ut ein brukar for ein bagatell, skal du utføre ei pålagd arbeidsoppgåve du meiner er i strid med profesjonelle ideal og ditt eige samvit? Arbeidskvardagen kan vere full av vanskelege dilemma. Ei viss hjelp til å velje rett kan ein få ved å sjå på lover og reglar. Men rett som det er, melder tvilen seg likevel – kanskje nettopp denne situasjonen er spesiell, eller kanskje det finst fleire reglar som kolliderer og drar i kvar si retning?

Fagområdet som tar for seg tvilssituasjonar og vanskelege handlingsval, heiter etikk. Etikken tar for seg korleis ein kan identifisere eit moralsk dilemma, og korleis ein kan reflektere systematisk og velgrunna over situasjonen, slik at ein er i stand til å handtere etiske problemstillingar i praksis.

I utdanninga lærer ein kva som er god fagleg praksis, ein tileignar seg vitskapleg kunnskap, trener på situasjonar ein kjem til å møte som profesjonell, og korleis ein som god profesjonsutøvar skal møte medmenneska sine. Men tilværet lar seg ikkje programmere slik at alle situasjonar er føreseielege. Vi blir stadig overraska når livet gjer uventa brå kast. I slike situasjonar treng sosialarbeidaren godt skjønn, klokskap og dømmekraft, slik at ein ikkje mistar hovudet og handlar i panikk eller følger ein regel som var meint for noko heilt anna.

Det overordna målet for profesjonsetikken kan delast inn i tre delmål. Det første målet tar utgangspunkt i korleis ein oppfattar ein situasjon; ofte kan noko som er moralsk problematisk, vere tilslørt av vane og sløvande rutinar. Det første målet med boka er derfor å gi lesaren omgrep og teoriar til å «sjå» med, slik at etiske problem kan bli oppdaga og sette ord på. Etisk kompetanse er blant anna å lære seg etikken sitt språk – det vil seie synsvinklar og teoriar som gjer oss i stand til å sjå verdikonfliktar – og hjelpe oss til å sjå kva som er godt og gale rundt oss. Etikkspråket er som eit spesielt innretta verdiblikk som hjelper til å oppdage kva for nokre verdiar som er involverte i situasjonen. Eit anna ord for dette er etisk sensitivitet.

Mål nummer to er at du som student utviklar ferdigheiter i å reflektere over etiske problem. Etisk sensitive og kritiske fagutøvarar kan oppdage moralske verdikonfliktar i profesjonelle praksissituasjonar. Men kva så? Like viktig er det korleis ein går vidare med saka. Målet er å rå over eit etisk refleksjonsrepertoar der ein kan sortere, argumentere og grunngi kva som er den beste handlinga i situasjonar ein står overfor i arbeidskvardagen. Ved å utvikle praktisk ferdigheit i å bruke etiske refleksjonsmodellar styrker ein både etisk innsikt og moralsk handlag; ein blir i stand til å handtere etiske problemstillingar. Etisk reflektert handtering av ei sak gjer det også lettare å rapportere i ettertid kva som skjedde, og kvifor ein valde å gjere det ein gjorde.

Det tredje og siste, men kanskje viktigaste målet er å utvikle godt etisk skjønn. Møte mellom menneske er så komplekse og samansette at det er nesten umogleg å fange inn alle trådane og vilkåra som fargar situasjonen. Derfor er sosialarbeidaren rett som det er, lite førebudd på det som møter ein i kvardagen, trass i fagleg kompetanse. Ein opplever overraskande og unike utfordringar i jobben – som i livet elles. Viktige verdiar kan kollidere, og vanlege normer (reglar) for rett og gale kan bli problematiske. Klokskap, dømmekraft og skjønn – evna til å gjere kloke vurderingar når situasjonar blir uoversiktlege – er derfor kjernen i etisk kompetanse.

Etikk har etablert seg som eit stadig meir vesentleg fagområde i profesjonsutdanningane i løpet av dei seinare tiåra. Etikk er likevel meir enn eit fag blant fleire andre; det handlar først og fremst om å sjå profesjonell praksis i eit heilskapleg perspektiv. Etisk kompetanse er ei blanding av fagkunnskap, praktisk ferdigheitskunnskap og moralsk handlingsklokskap – kunnskapsformer vi skal komme tilbake til seinare. Den som leitar etter klare svar og ferdige oppskrifter i klassiske dilemmasituasjonar, vil leite fånyttes. I staden er ønsket at lesaren kan bli litt tryggare, klokare og meir reflektert i møte med spekteret av menneskelege utfordringar i eigen praksis.

Boka er bygd opp slik at vi i kapittel 1 først gir ei innføring i kva som kjenneteiknar ein profesjon, og vidare kva slags rolle profesjonsetikken speler i utviklinga av profesjonell praksis. Etikk er eit gammalt fagområde, og i kapittel 2 gjer vi greie for nøkkelomgrep i etisk refleksjon. Det første steget i profesjonsetisk praksis består i å faktisk kunne identifisere moralske problemstillingar, noko som blir drøfta i kapittel 3. Kapittel 4 gir eit djupare innblikk i etiske teoriar. Dei kan vekke gjenkjenning, men også gi ny innsikt i korleis ein kan grunngi profesjonsetiske val. Kapittel 5 rundar av den første delen av boka med å presentere etiske refleksjonsmodellar. Desse modellane er meinte som hjelpeverktøy for systematisk refleksjon rundt utfordringar som sosialarbeidarar kan møte i praksiskvardagen.

I kapittel 6–11 blir merksemda retta mot profesjonsetikken i sosialt arbeid. I kapittel 6 skisserer vi kort kva som kjenneteiknar sosialt arbeid som fag og profesjon i ein norsk kontekst. Vi framhevar at i det å identifisere seg – eller å bli identifisert – som ein profesjon som arbeider på vegner av velferdsstaten, og i spennet mellom å vere ein nasjonal velferdsstatsprofesjon og ein internasjonal menneskerettsprofesjon, ligg det kimar til ulike profesjonsetiske problemstillingar. Desse problemstillingane blir utdjupa i dei påfølgande kapitla.

Kapittel 7 handlar om den historiske framveksten av ein profesjonsetikk for sosialarbeidarar. Vi skildrar korleis utviklinga har gått frå ein idé om at profesjonsetikken skulle regulere profesjonell handling, over til at profesjonsetikken snarare skal danne grunnlag for refleksjon og medverke til profesjonsetisk medvit.

I kapittel 8 ser vi nærare på nokre av desse verdiane saman med andre omgrep som ofte blir nytta i profesjonsetisk refleksjon i sosialt arbeid. Vi viser korleis verdiane og omgrepa kan forståast ulikt, og korleis vi treng nyansar for at dei skal fungere/bidra i arbeidet med å utvikle profesjonsetisk kompetanse. Vi framhevar at for å unngå at sosialt arbeid og sosialarbeidarar i staden for å «gjere godt» bidrar til å oppretthalde undertrykkande strukturar, tankesett og praksisar, er det heilt sentralt at vi vågar oss inn i ubehagelege refleksjonar der den ibuande «godheitsforståinga» av profesjonen blir utfordra.

Kapittel 9 diskuterer profesjonsetikken sitt normative fundament. Vi tar utgangspunkt i den offentlege forankringa av sosialarbeidarprofesjonen og utforskar relasjonen mellom profesjonen, politikken og retten/jussen, samt diskuterer dei profesjonsetiske konsekvensane av at det sosiale arbeidet spring ut av det mandatet som samfunnet har gitt profesjonen. I kapittel 10 reflekterer vi rundt den spenninga som ligg mellom det å bygge fellesskap og samtidig erkjenne og utfordre ulike skiljelinjer. Vi avsluttar kapittelet med å løfte desse ideane inn i ein konkret etisk refleksjon, strukturert etter den etiske refleksjonsmodellen i del ein av boka.

Det siste kapittelet dreier seg om forskingsetikk. Her rettar vi merksemd mot forskinga innan sosialt arbeid og introduserer nokre av dei sentrale forskingsetiske føringane som gjeld for sosialvitskapleg forsking. Vi rundar av kapittelet og boka med ein refleksjon rundt spenningsforholdet mellom profesjonsetikken og forskingsetikken og argumenterer for det vi kallar eit forskingsetisk strev i alle delar av forskingsprosessen.

